VSL Sklep II Kp 32449/2019
Datum: 2022-06-29T02:00:00.000+02:00
ecli: ECLI:SI:VSLJ:2022:II.KP.32449.2019
sodisce: Višje sodišče v Ljubljani
oddelek: Kazenski oddelek
institut: ugovor zoper obtožnico - pravnomočna obtožnica - stvarna pristojnost
jedro: Ob odločanju o ugovoru senat sicer lahko odloči tudi o stvarni pristojnosti, vendar mora takšno odločitev sprejeti še preden ugovor zavrne kot neutemeljen.
zveza: ZKP člen 276, 276/3, 280, 280/1, 283, 283/1, 285

## Jedro

Ob odločanju o ugovoru senat sicer lahko odloči tudi o stvarni pristojnosti, vendar mora takšno odločitev sprejeti še preden ugovor zavrne kot neutemeljen.

## Izrek

Pritožbi se ugodi, izpodbijani sklep se pod točko II. razveljavi in se zadeva vrne sodišču prve stopnje v nadaljnji postopek.

## Obrazložitev

1. Okrožno sodišče v Ljubljani je z izpodbijanim sklepom pod točko I. odločilo, da se ugovor obtoženčevega zagovornika zavrne kot neutemeljen, pod točko II. pa, da Okrožno sodišče v Ljubljani ni stvarno pristojno za obravnavanje te zadeve, ki se po pravnomočnosti tega sklepa odstopi pristojnemu sodišču. 2. Zoper odločitev pod točko II. navedenega sklepa se pritožuje zagovornik obtoženega, ker je sklep "nepravilen in nezakonit". Predlaga, da pritožbeno sodišče pritožbi ugodi in izpodbijani sklep razveljavi.

3. Pritožba je utemeljena.

4. Pritožnik utemeljeno navaja, da je senat prvostopnega sodišča postopal v nasprotju z določili Zakona o kazenskem postopku (ZKP), ki predvidevajo odločitve senata ob odločanju o ugovoru zoper obtožnico.

5. Senat prvostopnega sodišča je v postopku odločanja o ugovoru najprej odločil, da ugovor obtoženčevega zagovornika zavrne. S tem je obtožnica postala pravnomočna, saj zoper tako odločitev ni pritožbe (prva poved 285. člena ZKP v zvezi s prvim odstavkom 280. člena ZKP ter prvim odstavkom 283. člena ZKP; Š. Horvat, Zakon o kazenskem postopku s komentarjem, GV Založba, 2004, člen 280, prva točka). Pravnomočnost obtožnice pomeni, da je prvostopno sodišče sprejelo tudi pravno opredelitev v njej navedenega kaznivega dejanja, torej da gre za kaznivo dejanje po prvem odstavku 228. člena Kazenskega zakonika (KZ-1). Glede na predpisano kazen za to kaznivo dejanje (zapor do petih let) je podana stvarna pristojnost okrožnega sodišča (101. v zvezi s 100. členom Zakona o sodiščih – ZS-1).

6. Senat prvostopnega sodišča je svojo odločitev sprejel na podlagi prvega odstavka 280. člena ZKP, ki določa vrstni red odločanja o ugovoru: šele, če sodišče ne izda nobenega od sklepov iz prvega do tretjega odstavka 276., 277. in 278. člena ZKP, zavrne ugovor kot neutemeljen. Ob odločanju o ugovoru senat sicer lahko odloči tudi o stvarni pristojnosti (tretji odstavek 276. člena ZKP), vendar mora takšno odločitev sprejeti še preden ugovor zavrne kot neutemeljen.

7. Ker je senat prvostopnega sodišča o stvarni pristojnosti odločil po tem, ko je ugovor zavrnil kot neutemeljen in je postala obtožnica za kaznivo dejanje iz stvarne pristojnosti okrožnega sodišča pravnomočna, je kršil navedene določbe ZKP. Zato je bilo treba odločitev pod točko II. izpodbijanega sklepa razveljaviti ter zadevo vrniti sodišču prve stopnje v nadaljnji postopek.